Франсоа дьо Менар
Гори, сред които…

Превод от френски: Пенчо Симов, 1978

chitanka.info

Гори, сред които живеех щастлив —

отшелник под борове вечно зелени, —

от вас ме откъсна дворецът лъжлив,

но аз ще отхвърля властта му над мене.

Във него за честния всеки е враг.

С невежество, с гордост са пълни дворците…

Срамувам се днеска, че същия праг

прекрачих с надежди в душата си скрити.

Подкрепа потърсих из тези места,

където не знае предел подлостта

и примки от злато заплашват човека.

Но аз ще се върна отново при вас,

под вашите сенки ще тръгна полека

да чакам във размисъл смъртния час.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.